Wie is Ons? | Este Geldenhuys
“Genadig en barmhartig is die Here, lankmoedig en vol liefde.
Die Here is vir almal goed en barmhartig oor alles wat Hy geskep het”
Psalm 145:8 – 9
Omdat Coert se werk hom Suid-Kaap toe neem, woon hulle 21 jaar in George. Hulle vier kinders is daar gebore. In George was Esté by baie dinge betrokke, van onderwys en Voortrekkers, kuns en kultuur deur tot by die verkoop van eiendomme – alles in voorbereiding vir wat sy later in Pretoria sou doen.
Einde 1991 verhuis die gesin na Pretoria en dit is waar Esté betrokke geraak het by Radiokansel – oor die jare het sy verskeie programme hanteer. Optredes by vrouebyeenskomste, kampe en eredienste en ook die skryf van boeke het gevolg. Daar was baie boeke in samewerking met ander, maar titels wat slegs onder haar naam verskyn het, was “Wanneer God mense aanraak”, “Knak maar, dis goed”, “Woordbeloftes vir Ma’s”, “Ankers gee jou Vlerke” en “Ontdek wie jy werklik is”.
Na 8 jaar se harde werk, verskyn die boek “Laat U Naam geheilig word” in 2014. In die jaar 2016, het uit die stal van Lux Verbi, die boek “Vroue van die Bybel” verskyn en in 2018 “Vroue van die Bybel 2”. Die groot vooruitsig in 2019 is dat Lux Verbi ‘n aangepaste weergawe van “Laat U Naam geheilig word” in Oktober gaan uitgee.
In 2006 was daar die opdrag om as toerleier, mense na Israel te neem en tans word hierdie opdrag hanteer deurdat Esté selfs as toeroperateur ook optree. In 2011 het die geleentheid gekom om op Kruiskyk die program “padlangs” aan te bied. Al hierdie dinge steeds in voorbereiding vir die Koninkrykswerk wat Esté nog moet doen.
“Een van die jong aanbieders by Radiokansel het my eendag gevra wat die belangrikste ding is wat ek in 23 jaar van uitsaai geleer het. My antwoord – nederigheid. Sonder nederigheid kom ons nêrens in die Koninkryk nie!
Voordat mens oor geestelike groei begin praat, moet jy eers self die pad stap, jou kop stamp en leer uit jou eie foute… Dit hou jou op jou knieë! My totale afhanklikheid bly in my Skepper. Aan Hom al die erkenning en eer.”